L'Eliana habilita una enquesta de percepció sobre la mobilitat local
22 de setembre de 2022

L'Ajuntament de l'Eliana ha posat en marxa, fins al divendres que ve, 30 de setembre, una enquesta de percepció sobre la mobilitat local amb la finalitat de respondre a les necessitats actuals i futures de mobilitat a la ciutat.

El projecte PMUS ha estat subvencionat per la Diputació de València, amb un import de 7.000 €.

Aquesta enquesta, habilitada per a tota la ciutadania, s'emmarca en el procés de revisió actual del Pla de Mobilitat Urbana Sostenible (PMUS). Aquest pla, aprovat l'any 2010, es basa en pràctiques de planificació existents i té en consideració els principis d'integració, participació i avaluació per a satisfer les necessitats actuals i futures de mobilitat de persones i mercaderies, amb l'objectiu d'aconseguir una major qualitat de vida en la localitat i els seus voltants.

Algunes de les pautes actuals de la mobilitat urbana estan en l'origen d'un important nombre d'impactes negatius relacionats amb la salut, el medi ambient i l'equitat. En aquest sentit, el PMUS és l'eina adequada per a combatre aquesta situació. Entre els elements fonamentals que el caracteritzen cal remarcar un enfocament participatiu, que implique els principals agents socials i col·lectius ciutadans en les diferents fases del procés —anàlisi, diagnòstic i propostes.

Mobilitat urbana amb criteris de sostenibilitat

Els plans de mobilitat són instruments per a impulsar els canvis necessaris en la mobilitat urbana amb criteris de sostenibilitat. Davant un model de transport concebut per a donar fluïdesa i capacitat d'estacionament als vehicles motoritzats, els PMUS aposten per situar les persones en el centre de la planificació.

Tal com ha recalcat l'edil de Sostenibilitat Ambiental, Cristina Díaz, “el seu objectiu és garantir un ambient sa on es puga caminar i pedalejar per itineraris accessibles, segurs i atractius; i on els desplaçaments més llargs als destins laborals, educatius, sanitaris i d'oci es puguen resoldre mitjançant el transport públic”.